《金柑花》
明代·陈谟

金柑花，铅霜银雪盈桠杈。独当伏日偏荣荂。绿珠金弹叶重遮。

半黄可恨飘篱笆。数枝尚复秋始花。花不成实徒纷葩。

高枝蠹穴心久瘕。秋高恐畏成枯槎。抉蠹椎凿何当加。

低株三尺阴㲚㲚。始自脱略茅与䔑。试花寂历明晴霞。

秀色已似卑梨楂。后皇嘉植楚甸誇。忆昨包贡天王家。

兼程星火疲骝騧。蓬莱歌钟觞九霞。传柑曲宴恩波奢。

尘飞道断虎奋牙。下州斩伐无根芽。他园见之何怅邪。

天王北狩黑海涯。故侯谁种青门瓜。杨梅荔子金枇杷。

纷纷并得登笼笯。金柑花，委香屑玉同尘沙。行歌花底沾乌纱。

歌成谩起园官嗟。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。